CELEX: 32021D1443
Language: el
Date: 2021-08-26 00:00:00
Title: Απόφαση (ΕΕ) 2021/1443 της Ευρωπαϊκής Κεντρικής Τράπεζας της 26ης Αυγούστου 2021 σχετικά με την ανάθεση της έκδοσης κατ’ εξουσιοδότηση αποφάσεων εσωτερικών υποδειγμάτων και αποφάσεων παράτασης προθεσμιών σε προϊσταμένους υπηρεσιακών μονάδων (ΕΚΤ/2021/40)

6.9.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 314/30
               
            
         ΑΠΟΦΑΣΗ (ΕΕ) 2021/1443 ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ
         της 26ης Αυγούστου 2021
         σχετικά με την ανάθεση της έκδοσης κατ’ εξουσιοδότηση αποφάσεων εσωτερικών υποδειγμάτων και αποφάσεων παράτασης προθεσμιών σε προϊσταμένους υπηρεσιακών μονάδων (ΕΚΤ/2021/40)
         Η ΕΚΤΕΛΕΣΤΙΚΗ ΕΠΙΤΡΟΠΗ ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη το καταστατικό του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας, και ιδίως το άρθρο 11.6,
         Έχοντας υπόψη την απόφαση (ΕΕ) 2017/933 της Ευρωπαϊκής Κεντρικής Τράπεζας, της 16ης Νοεμβρίου 2016, σχετικά με τον καθορισμό γενικού πλαισίου για την κατ’ εξουσιοδότηση λήψη αποφάσεων όσον αφορά εποπτικές νομικές πράξεις (ΕΚΤ/2016/40) (1), και ιδίως τα άρθρα 4 και 5,
         Έχοντας υπόψη την απόφαση (ΕΕ) 2021/1442 της Ευρωπαϊκής Κεντρικής Τράπεζας, της 3ης Αυγούστου 2021, σχετικά με την κατ’ εξουσιοδότηση έκδοση αποφάσεων που αφορούν εσωτερικά υποδείγματα και την παράταση προθεσμιών (EKT/2021/38) (2), και ιδίως το άρθρο 3,
         Έχοντας υπόψη την απόφαση EΚΤ/2004/2 της Ευρωπαϊκής Κεντρικής Τράπεζας, της 19ης Φεβρουαρίου 2004, για τη θέσπιση του εσωτερικού κανονισμού της Ευρωπαϊκής Κεντρικής Τράπεζας (3), και ιδίως το άρθρο 10,
         Εκτιμώντας τα ακόλουθα:
         
                     (1)
                  
                  
                     Για να αντιμετωπιστεί ο σημαντικός αριθμός αποφάσεων που καλείται να εκδίδει η Ευρωπαϊκή Κεντρική Τράπεζα (ΕΚΤ) στο πλαίσιο της εκπλήρωσης των εποπτικών της καθηκόντων θεσπίστηκε διαδικασία έκδοσης συγκεκριμένων κατ’ εξουσιοδότηση αποφάσεων.
                  
               
                     (2)
                  
                  
                     Μια εξουσιοδοτική απόφαση ενεργοποιείται με την έκδοση απόφασης της εκτελεστικής επιτροπής με την οποία ανατίθεται σε έναν ή περισσότερους προϊσταμένους υπηρεσιακών μονάδων η λήψη αποφάσεων βάσει της σχετικής εξουσιοδότησης.
                  
               
                     (3)
                  
                  
                     Κατά την ανάθεση της έκδοσης αποφάσεων σε προϊσταμένους υπηρεσιακών μονάδων η εκτελεστική επιτροπή θα πρέπει να λαμβάνει υπόψη τη σημασία της εξουσιοδοτικής απόφασης και τον αριθμό των αποδεκτών της εκάστοτε κατ’ εξουσιοδότηση απόφασης.
                  
               
                     (4)
                  
                  
                     Το άρθρο 10 παράγραφος 1 της απόφασης ΕΚΤ/2004/2 της Ευρωπαϊκής Κεντρικής Τράπεζας ορίζει ότι η εκτελεστική επιτροπή αποφασίζει σχετικά με τον αριθμό, το όνομα και την αντίστοιχη αρμοδιότητα των υπηρεσιακών μονάδων της ΕΚΤ.
                  
               
                     (5)
                  
                  
                     Ως προς τους προϊστάμενους υπηρεσιακών μονάδων οι οποίοι θα πρέπει να εξουσιοδοτηθούν να εκδίδουν αποφάσεις εσωτερικών υποδειγμάτων και αποφάσεις παράτασης προθεσμιών έλαβε χώρα διαβούλευση με τον πρόεδρο του εποπτικού συμβουλίου,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Ορισμοί
            Για τους σκοπούς της παρούσας απόφασης ισχύουν οι ορισμοί του άρθρου 1 της απόφασης (ΕΕ) 2021/1442 (ΕΚΤ/2021/38).
         
         
            Άρθρο 2
            Κατ’ εξουσιοδότηση αποφάσεις εσωτερικών υποδειγμάτων και αποφάσεις παράτασης προθεσμιών
            
               1.   Οι κατ’ εξουσιοδότηση αποφάσεις δυνάμει του άρθρου 3 της απόφασης (ΕΕ) 2021/1442 (ΕΚΤ/2021/38), με εξαίρεση τις αποφάσεις παράτασης της μέγιστης προθεσμίας για την ολοκλήρωση προτεινόμενης απόκτησης συμμετοχής που ορίζεται σε απόφαση ειδικής συμμετοχής κατά τους ορισμούς του άρθρου 1 σημείο 3) της απόφασης (ΕΕ) 2019/1376 της Ευρωπαϊκής Κεντρικής Τράπεζας (ΕΚΤ/2019/23) (4), εκδίδονται από έναν εκ των ακόλουθων προϊστάμενων υπηρεσιακών μονάδων:
               
                           α)
                        
                        
                           τον γενικό διευθυντή ή αναπληρωτή γενικό διευθυντή της Γενικής Διεύθυνσης Συστημικών και Διεθνών Ιδρυμάτων, αν η εποπτεία της οικείας εποπτευόμενης οντότητας ή του ομίλου διενεργείται από την εν λόγω Γενική Διεύθυνση•
                        
                     
                           β)
                        
                        
                           τον γενικό διευθυντή ή αναπληρωτή γενικό διευθυντή της Γενικής Διεύθυνσης Ιδρυμάτων Γενικών Εργασιών και Ιδρυμάτων με Διαφοροποιημένα Χαρτοφυλάκια, αν η εποπτεία της οικείας εποπτευόμενης οντότητας ή του ομίλου διενεργείται από την εν λόγω Γενική Διεύθυνση•
                        
                     
                           γ)
                        
                        
                           τον γενικό διευθυντή ή αναπληρωτή γενικό διευθυντή της Γενικής Διεύθυνσης Εξειδικευμένων Ιδρυμάτων και Λιγότερο Σημαντικών Ιδρυμάτων, αν η εποπτεία της οικείας εποπτευόμενης οντότητας ή του ομίλου διενεργείται από την εν λόγω Γενική Διεύθυνση.
                        
                     
            
               2.   Οι κατ’ εξουσιοδότηση αποφάσεις παράτασης της μέγιστης προθεσμίας για την ολοκλήρωση προτεινόμενης απόκτησης συμμετοχής δυνάμει του άρθρου 3 της απόφασης (ΕΕ) 2021/1442 (ΕΚΤ/2021/38), οι οποίες αφορούν σημαντικές εποπτευόμενες οντότητες κατά τους ορισμούς του άρθρου 2 σημείο 16) του κανονισμού (ΕΕ) αριθ. 468/2014 της Ευρωπαϊκής Κεντρικής Τράπεζας (ΕΚΤ/2014/17) (5), εκδίδονται από τον γενικό διευθυντή ή τον αναπληρωτή γενικό διευθυντή της Γενικής Διεύθυνσης Διακυβέρνησης και Λειτουργικού Πλαισίου του ΕΕΜ ή, σε περίπτωση κωλύματός τους, από τον προϊστάμενο του Τμήματος Εποπτικών Εγκρίσεων, και έναν εκ των ακόλουθων προϊστάμενων υπηρεσιακών μονάδων:
               
                           α)
                        
                        
                           τον γενικό διευθυντή ή αναπληρωτή γενικό διευθυντή της Γενικής Διεύθυνσης Συστημικών και Διεθνών Ιδρυμάτων, αν η εποπτεία της οικείας εποπτευόμενης οντότητας ή του ομίλου διενεργείται από την εν λόγω Γενική Διεύθυνση•
                        
                     
                           β)
                        
                        
                           τον γενικό διευθυντή ή αναπληρωτή γενικό διευθυντή της Γενικής Διεύθυνσης Ιδρυμάτων Γενικών Εργασιών και Ιδρυμάτων με Διαφοροποιημένα Χαρτοφυλάκια, αν η εποπτεία της οικείας εποπτευόμενης οντότητας ή του ομίλου διενεργείται από την εν λόγω Γενική Διεύθυνση•
                        
                     
                           γ)
                        
                        
                           τον γενικό διευθυντή ή αναπληρωτή γενικό διευθυντή της Γενικής Διεύθυνσης Εξειδικευμένων Ιδρυμάτων και Λιγότερο Σημαντικών Ιδρυμάτων, αν η εποπτεία της οικείας εποπτευόμενης οντότητας ή του ομίλου διενεργείται από την εν λόγω Γενική Διεύθυνση.
                        
                     Αν η κατ’ εξουσιοδότηση απόφαση δυνάμει των άρθρων 3 και 4 της απόφασης (ΕΕ) 2019/1376 (ΕΚΤ/2019/23) αφορά περισσότερες σημαντικές εποπτευόμενες οντότητες, η οικεία εποπτευόμενη οντότητα είναι η εποπτευόμενη οντότητα ή ο όμιλος στην οποία ή στον οποίο αποκτάται η ειδική συμμετοχή.
            
            
               3.   Οι κατ’ εξουσιοδότηση αποφάσεις παράτασης της μέγιστης προθεσμίας για την ολοκλήρωση προτεινόμενης απόκτησης συμμετοχής δυνάμει του άρθρου 3 της απόφασης (ΕΕ) 2021/1442 (ΕΚΤ/2021/38), οι οποίες δεν αφορούν σημαντικές εποπτευόμενες οντότητες, εκδίδονται από τον γενικό διευθυντή ή τον αναπληρωτή γενικό διευθυντή της Γενικής Διεύθυνσης Διακυβέρνησης και Λειτουργικού Πλαισίου του ΕΕΜ ή, σε περίπτωση κωλύματός τους, από τον προϊστάμενο του Τμήματος Εποπτικών Εγκρίσεων.
            
         
         
            Άρθρο 3
            Έναρξη ισχύος
            Η παρούσα απόφαση αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
         
         
            Φρανκφούρτη, 26 Αυγούστου 2021.
            
               
                  Η Πρόεδρος της ΕΚΤ
               
               Christine LAGARDE
            
         
         
            (1)  ΕΕ L 141 της 1.6.2017, σ. 14.
         
            (2)  Βλέπε σελίδα 22 της παρούσας Επίσημης Εφημερίδας.
         
            (3)  ΕΕ L 80 της 18.3.2004, σ. 33.
         
            (4)  Απόφαση (ΕΕ) 2019/1376 της Ευρωπαϊκής Κεντρικής Τράπεζας, της 23ης Ιουλίου 2019, σχετικά με την κατ’ εξουσιοδότηση έκδοση αποφάσεων που αφορούν τη χορήγηση διαβατηρίου, την απόκτηση ειδικών συμμετοχών και την ανάκληση της άδειας λειτουργίας πιστωτικών ιδρυμάτων (ΕΚΤ/2019/23) (ΕΕ L 224 της 28.8.2019, σ. 1).
         
            (5)  Κανονισμός (ΕΕ) αριθ. 468/2014 της Ευρωπαϊκής Κεντρικής Τράπεζας, της 16ης Απριλίου 2014, που θεσπίζει το πλαίσιο συνεργασίας μεταξύ της Ευρωπαϊκής Κεντρικής Τράπεζας, των εθνικών αρμόδιων αρχών και των εθνικών εντεταλμένων αρχών εντός του ενιαίου εποπτικού μηχανισμού (κανονισμός για το πλαίσιο ΕΕΜ) (ΕΚΤ/2014/17) (ΕΕ L 141 της 14.5.2014, σ. 1).